สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา

พลเอกหญิง **สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา** (ประสูติ 8 มกราคม พ.ศ. 2530) เป็นพระราชธิดาพระองค์เล็กใน พระบาทสมเด็จพระวชิรเกล้าเจ้าอยู่หัว ประสูติแต่ สุจาริณี วิวัชรวงศ์ (นามเดิม: หม่อมสุจาริณี มหิดล ณ อยุธยา)

พระองค์ทรงเป็นนักกีฬาขี่ม้า นักออกแบบเสื้อ อาจารย์หัวหน้าแผนกโรงเรียนทหารม้า ศูนย์การทหารม้า และอดีตนักกีฬาแบดมินตันทีมชาติไทย และปัจจุบันยังทรงรับเป็นองค์ประธานที่ปรึกษากิตติมศักดิ์ให้กับคณะกรรมการโอลิมปิคแห่งประเทศไทย

## พระราชประวัติ
สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เป็นพระราชธิดาพระองค์เล็กในพระบาทสมเด็จพระวชิรเกล้าเจ้าอยู่หัว ประสูติแต่สุจาริณี วิวัชรวงศ์ อดีตนักแสดง เมื่อวันพฤหัสบดี ขึ้น 10 ค่ำ เดือนยี่ ปีขาล อัฐศก จ.ศ. 1348 ตรงกับวันที่ 8 มกราคม พ.ศ. 2530 เมื่อแรกประสูติมีพระยศที่ "หม่อมเจ้า" พระนามว่า **หม่อมเจ้าบุษย์น้ำเพชร มหิดล** มีพระโสทรเชษฐาสี่องค์ ได้แก่ จุฑาวัชร วิวัชรวงศ์, วัชเรศร วิวัชรวงศ์, จักรีวัชร วิวัชรวงศ์ และวัชรวีร์ วิวัชรวงศ์ และพระองค์มีพระเชษฐภคินีและพระอนุชาต่างพระมารดาสองพระองค์ ได้แก่ สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา และสมเด็จพระเจ้าลูกยาเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร

พระองค์สำเร็จการศึกษาระดับชั้นมัธยมศึกษาปีที่ 6 จากโรงเรียนจิตรลดา ต่อมาได้สำเร็จการศึกษาศิลปกรรมศาสตรบัณฑิต เกียรตินิยมอันดับ 1 (เหรียญทอง) ภาควิชานฤมิตศิลป์ คณะศิลปกรรมศาสตร์ จุฬาลงกรณ์มหาวิทยาลัย ด้วยคะแนนเฉลี่ย 3.93 และทรงได้รับรางวัลนิสิตดีเด่นประจำปีการศึกษา 2551 ด้วยมีผลการการเรียนอันน่าพึงใจ หลังจากนั้นพระองค์ได้ศึกษาต่อระดับปริญญาโท ณ วิทยาลัยสมาคมการออกแบบเสื้อผ้าปารีส () ประเทศฝรั่งเศส

ในปี พ.ศ. 2539 หลังจากสมเด็จพระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร (พระยศในขณะนั้น) ทรงหย่ากับหม่อมสุจาริณี หม่อมสุจาริณีพร้อมพระโอรสทั้งสี่องค์ ได้ย้ายไปพำนักยังต่างประเทศ ส่วนหม่อมเจ้าบุษย์น้ำเพชร พระธิดา อยู่ในการดูแลของสมเด็จพระบรมโอรสาธิราชฯ สยามมกุฎราชกุมาร ได้รับพระราชทานพระนามใหม่ว่า **หม่อมเจ้าจักรกฤษณ์ยาภา มหิดล** ขณะมีพระชันษา 10 ปี ประทับอยู่กับพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ราวสองปี ต่อมาสมเด็จพระบรมราชชนนีพันปีหลว พระราชทานพระนามให้ใหม่ว่า **หม่อมเจ้าสิริวัณวรี มหิดล** และภายหลังนั้นพระบาทสมเด็จพระมหาภูมิพลอดุลยเดชมหาราช บรมนาถบพิตร มีพระบรมราชโองการโปรดเกล้าฯ ให้สถาปนาพระองค์ขึ้นเป็น **พระเจ้าหลานเธอ พระองค์เจ้าสิริวัณณวรีนารีรัตน์** เมื่อวันที่ 15 มิถุนายน พ.ศ. 2548

ในพระราชพิธีบรมราชาภิเษก พุทธศักราช 2562 เมื่อวันที่ 5 พฤษภาคม พ.ศ. 2562 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ ให้สถาปนาพระเจ้าหลานเธอ พระองค์เจ้าสิริวัณณวรีนารีรัตน์ ขึ้นเป็น **สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา**

### การเสด็จแทนพระองค์ปฏิบัติพระราชกรณียกิจยังต่างประเทศ
พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จพระราชดำเนินแทนพระองค์ไปในงานสำคัญ ณ ต่างประเทศ ได้แก่
* 1 พฤศจิกายน พ.ศ. 2568 เสด็จพระราชดำเนินแทนพระองค์ทรงร่วมพิธีเปิดพิพิธภัณฑ์แกรนด์อียิปต์ ณ เมืองกีซา เขตมหานครไคโร ประเทศอียิปต์ ตามคำทูลเชิญของอับดุลฟัตตาห์ อัสซีซี ประธานาธิบดีอียิปต์

## ชีวิตส่วนพระองค์
พระองค์เรียกแทนพระองค์เองว่า "ท่านหญิง" ด้วยมีพระยศเดิมเป็นหม่อมเจ้ามาก่อน พระองค์มีพระสหายน้อยคน ทรงประทานสัมภาษณ์ว่า "**...ท่านหญิงมีเพื่อนน้อย แต่ทุกคนดีมีคุณภาพ**" ระหว่างที่ทรงศึกษา ณ โรงเรียนจิตรลดา พระสหายจะเรียกพระองค์ว่า "ตึก" เพราะทรงสวมรองเท้าส้นตึกซึ่งเป็นที่นิยมมากในขณะนั้น

พระองค์ได้รับการจัดอยู่ในลำดับที่ 16 โดยนิตยสารฟอบส์ในเยาวราชนิกุลที่ทรงได้รับความนิยมมากสุดในโลก 20 อันดับ ในปี พ.ศ. 2556 เว็บไซต์ *askmen* ได้จัดอันดับพระองค์ว่าเป็นเจ้าหญิงที่โดดเด่นที่สุด อันดับที่ 7 และพระองค์ได้รับรางวัล "แฟชั่นไอคอน" จากนิตยสาร *นูเมโร ไทยแลนด์*  ในปีเดียวกัน และเมื่อ 17 พฤศจิกายน พ.ศ. 2560 นิตยสาร Garzia ของอังกฤษได้จัดอันดับให้พระองค์เป็นสมาชิกราชวงศ์ที่มีสไตล์ที่สุดจากทั่วโลก 

ในเดือนตุลาคม พ.ศ. 2568 พระองค์พระราชทานสัมภาษณ์เปิดเผยว่าทรงเคยประชวรด้วยโรคมะเร็งเต้าพระถันเมื่อสองปีก่อนหน้านั้น แต่ได้ทรงเข้ารับการผ่าตัดเอาก้อนมะเร็งออก พร้อมกับรับการถวายการรักษาด้วยการฉายรังสีกับพระโอสถจนพระอาการดีขึ้นเป็นลำดับ

## ความสนพระทัย

### ด้านกีฬา

พระองค์ได้รับการคัดเลือกให้เป็นนักกีฬาทีมชาติไทย ได้เป็นตัวแทนประเทศไทยไปร่วมแข่งขันในการแข่งขันกีฬาแบดมินตันซีเกมส์ 2005 ประเภททีมหญิง ที่ประเทศฟิลิปปินส์ โดยได้รับรางวัลเหรียญทอง และอีกหลายรายการ

นอกจากกีฬาแบดมินตัน พระองค์ยังสนพระทัยกีฬาขี่ม้าตั้งแต่พระชนมายุ 9 ปี ด้วยทรงขี่ม้าตามสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ต่อมาพระองค์ได้กลับมาสนพระทัยจนเป็นนักกีฬาขี่ม้าดังกล่าว ซึ่งชนะเลิศในรายการไทยแลนด์แชมเปียนชิพคิงส์คัพ 2012 และทรงตั้งพระทัยที่จะคัดเลือกเป็นนักกีฬาทีมชาติไทยในซีเกมส์ 2013 ในวันที่ 13 ธันวาคม พ.ศ. 2556 ทรงลงแข่งขันขี่ม้าประเภทศิลปะบังคับม้าประเภททีม วันที่ 14 ธันวาคม พระองค์ลงแข่งรอบชิงชนะเลิศทรงทำคะแนนรวม 53.810 คะแนน จบอันดับที่ 10 ในการแข่งขัน ต่อมาทรงลงแข่งขันในซีเกมส์ 2017 ในวันที่ 22 สิงหาคม พ.ศ. 2560 ทรงลงแข่งขันขี่ม้าประเภทศิลปะบังคับม้าประเภททีม วันที่ 23 สิงหาคม พระองค์ลงแข่งขันศิลปะบังคับม้าประเภทบุคคล

ทรงเข้าร่วมการแข่งขันเอเชียนเกมส์ 2014 โดยเข้าแข่งขันกีฬาศิลปะการบังคับม้าประเภททีม ลงแข่งขันเมื่อวันที่ 20 กันยายน พ.ศ. 2557 ร่วมกับ เฉลิมฉาน ยศวิริยะพาณิชย์, รวิสรา เวชากร และภคินี พันธาภา ส่วนพระองค์ได้คะแนน ร้อยละ 58.079 รวมคะแนนเฉลี่ยทีมไทยอยู่อันดับที่ 7 ด้วยคะแนนเฉลี่ย ร้อยละ 62.711 และในอีกเก้าปีต่อมาในเอเชียนเกมส์ 2022 ทรงลงแข่งขันในชนิดกีฬาและประเภทเดิม

### ด้านศิลปกรรม
สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ได้รับเชิญจากห้องเสื้อปีแยร์ บาลแม็ง ให้จัดแสดงผลงานการออกแบบเสื้อผ้าจำนวน 39 ชุด ในงานสัปดาห์แฟชั่นปารีส (Paris Fashion Week: Spring/Summer 2008) ที่โรงอุปรากรปาแลการ์นีเย กรุงปารีส เมื่อวันที่ 29 กันยายน พ.ศ. 2550 โดยเสื้อผ้าที่จัดแสดงทรงผสมผสานระหว่างเครื่องแต่งกายแบบชาวตะวันตก กับรูปแบบผ้านุ่งไทยในสมัยรัตนโกสินทร์ ตัดเย็บโดยช่างจากวิทยาลัยในวังหญิง

ผ้ามัดหมี่ลายของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา 
เมื่อ มกราคม พ.ศ. ๒๕๖๕ ที่บ้านนาหว้า อำเภอนาหว้า จังหวัดนครพนม สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงมีความตั้งใจที่จะสืบสานพระราชปณิธานของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง จึงได้ทรงนำประสบการณ์การทำงาน การศึกษา เดินทางไปชมผ้าไทย และงานหัตถกรรมพื้นบ้านตามภาคต่าง ๆ ซึ่งทำให้ทรงทอดพระเนตรเห็นผลงานที่สามารถนำมาพัฒนาให้ร่วมสมัย และเป็นสากลได้ จึงได้ทรงออกแบบลายผ้ามัดหมี่ โดยออกแบบลายให้มีความหมายถึงการส่งมอบความรัก ความสุข ให้ชาวไทยทุกคน โดยแบ่งออกเป็น ลาย S ที่ท้องผ้า ลายเชิงผ้ารูปหัวใจ ลาย S ประกอบกับลายขิดที่เชิงผ้า ลายต้นสนที่เชิงผ้า และลายหางนกยูงที่เชิงผ้า

เมื่อวันที่ 31 ต.ค. 67 สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จเป็นองค์ประธานการประกวดผ้าลายพระราชทาน “ผ้าลายสิริวชิราภรณ์” และงานหัตถกรรม รอบตัดสิน ระดับประเทศ ประจำปี 2567 โดยได้พระราชทานพระอนุญาตให้กรมการพัฒนาชุมชน กระทรวงมหาดไทย จัดประกวดแข่งขันผ้าลายสิริวชิราภรณ์ และงานหัตถกรรม อันเป็นการเปิดโอกาสให้ประชาชนได้มีส่วนร่วมในการสร้างสรรค์ผลงานเพื่อสืบสานผ้าไทย ทั้งนี้ ผ้าลายสิริวชิราภรณ์ เป็นผ้าลายที่ พระราชทานให้แก่กระทรวงมหาดไทย เมื่อวันที่ 22 กุมภาพันธ์ 2567 ณ บ้านคำปุน ตำบลคำน้ำแซบ อำเภอวารินชำราบ จังหวัดอุบลราชธานี เพื่อเชิญไปมอบแก่ศิลปินช่างทอผ้าและหัตถกรรมไทยทั่วประเทศ โดยเป็นลายผ้าที่ทรงสร้างสรรค์ออกแบบเนื่องในปีมหามงคลเฉลิมพระชนมพรรษาพระบาทสมเด็จพระเจ้าอยู่หัว 6 รอบ 28 กรกฎาคม 2567 มีจำนวน 4 ลาย ได้แก่ ลายวชิรภักดิ์ ลายขอเจ้าฟ้าสิริวัณณวรีฯ 2567 ลายหัวใจ และลายดอกรักราษฎร์ภักดี 

มูลนิธิอารยศิลป์ สิริวัณณวรีนารีรัตน์ เป็นมูลนิธิที่สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงมีพระราชประสงค์ให้ก่อตั้งขึ้น และทรงดำรงตำแหน่งเป็นองค์อุปถัมภ์มูลนิธิ โดยพระราชทานพระราชทรัพย์ส่วนพระองค์เป็นทุนเริ่มแรกให้แก่มูลนิธิ เป้าหมายสำคัญของมูลนิธิ คือ การช่วยเหลือผู้ที่มีความสามารถทางด้านศิลปะ โดยให้ทุนการศึกษาในระดับปริญญาโท ปริญญาเอก หรือประกาศนียบัตรทางด้านศิลปะเฉพาะทาง สำหรับผู้เรียนศิลปะในแขนงสาขาต่าง ๆ เพื่อนำองค์ความรู้มาต่อยอดเชิงบูรณาการให้เกิดประโยชน์ต่อประเทศชาติในเชิงศิลปกรรม

เมื่อวันที่ 19 พฤษภาคม 2568 สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จทอดพระเนตรนิทรรศการ “Chud Thai Through the Ages: Weaving History, Craft, and Identity” และทรงร่วมเป็นองค์ปาฐก ในหัวข้อ “The Evolution of Chud Thai and the Timeless Craft of Thai Textiles” นิทรรศการครั้งนี้ จัดขึ้นเพื่อเฉลิมฉลอง 170 ปี ความสัมพันธ์ทางการทูตไทย - สหราชอาณาจักร ในงาน London Craft Week 2025 ที่จัดขึ้น ณ สถานเอกอัครราชทูตไทย ณ กรุงลอนดอน โดยภายในงานได้มีการจัดแสดงเกี่ยวกับประวัติศาสตร์การแต่งกายของไทย จนมาถึงชุดไทยพระราชนิยมทั้ง 8 แบบ ซึ่งสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง ทรงมีพระราชดำริให้ออกแบบขึ้นเมื่อพุทธศักราช 2503 เพื่อมุ่งหวังให้เป็นชุดประจำชาติของคนไทย รวมไปถึงการจัดแสดงคอลเล็กชั่นส่วนพระองค์ของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ผ้าทอพื้นเมือง งานออกแบบโดยดีไซเนอร์ไทยชื่อดัง และสาธิตการเขียนลายเบญจรงค์และการสานย่านลิเภา โดยครูช่างศิลปหัตถกรรมของสถาบันส่งเสริมศิลปหัตถกรรมไทย(องค์การมหาชน) ซึ่งนับเป็นการส่งเสริมและอนุรักษ์งานฝีมือให้ยังคงอยู่จวบจนปัจจุบัน

ทั้งนี้ทรงมียี่ห้อเสื้อผ้าส่วนพระองค์คือ "สิริวัณณวรี" (Sirivannavari) และมียี่ห้อของแต่งบ้านส่วนพระองค์ชื่อ "สิริวัณณวรีเมซอง" (Sirivannavari Maison) ทั้งนี้สินค้าบางส่วนของพระองค์ได้รับการจดลิขสิทธิ์โดยกรมทรัพย์สินทางปัญญาในต่างประเทศเพื่อมิให้เกิดการละเมิดหรือลอกเลียน 

สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา พระราชทานสัมภาษณ์ แก่สื่อมวลชน ในการจัดนิทรรศการ “ชุดไทย: จากราชสำนักสู่ราชนิยม” ณ พิพิธภัณฑ์ผ้าในสมเด็จพระนางเจ้าสิริกิติ์ พระบรมราชินีนาถ ในพระบรมมหาราชวัง โดยพระองค์ทรงเน้นย้ำถึงความสำคัญของการสวมใส่ชุดไทยอย่างถูกต้องตามหลักที่ทรงพระราชทานและออกแบบ ทั้งในด้านการตัดเย็บ (คัตติ้ง), รูปแบบ, และความเข้าใจในบริบทวัฒนธรรม อีกทั้งทรงมีพระดำรัสตอนหนึ่งว่า “**ขอเชิญสตรีไทยทุกวัยนะคะ ตั้งแต่เด็กจนถึงผู้ใหญ่ น้องๆ LGBTQ พี่ ๆ LGBTQ ทุกท่าน ที่มีจิตใจเป็นหญิงนะคะ ทุกท่านที่อยู่วงการแฟชั่นและไม่แฟชั่น คนไทยทุกอายุทุกท่านเลย ก็อยากเชิญชวนให้ใส่ชุดไทยทั้ง 8 แบบอย่างภาคภูมิใจนะคะ แล้วก็ใส่ให้มีความเข้าใจ ใส่ให้คนรู้ทั่วโลกว่านี่เรามาจากประเทศไทย แล้วเราใส่อย่างถูกต้องตามหลักที่ทรงพระราชทานและออกแบบ**” ทั้งนี้ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงมีบทบาทสำคัญในการฟื้นฟูและส่งเสริมชุดไทยพระราชนิยมให้กลับมาเป็นที่นิยมในสังคมไทยและเวทีนานาชาติ โดยเฉพาะในบริบทของการเสนอขึ้นทะเบียน ชุดไทยพระราชนิยม เป็น มรดกภูมิปัญญาทางวัฒนธรรมของมนุษยชาติ กับองค์การ UNESCO โดย ชุดไทยพระราชนิยมทั้ง 8 แบบนั้น ประกอบไปด้วยชุดไทยจิตรลดา, ดุสิต, อัมรินทร์, บรมพิมาน, ศิวาลัย, จามจุรี, รัชดา และชุดไทยประยุกต์ ถือเป็นสมบัติทางวัฒนธรรมของแผ่นดินไทยที่สะท้อนถึงความงดงาม ความประณีต และภูมิปัญญาไทยที่สืบทอดมาอย่างยาวนาน

### ด้านสังคม
เมื่อวันที่ 9 มิถุนายน ที่ผ่านมา สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญาพระราชทานสิ่งของให้ พลโท บุญสิน พาดกลาง แม่ทัพภาคที่ 2 ณ วังศุโขทัย เพื่อนำไปแจกจ่ายให้กับทหารชายแดน ประกอบด้วย เงินจากเงินเดือนทหารของพระองค์ พระ และสิ่งของอุปโภคบริโภค เพื่อสร้างขวัญและกำลังใจให้กับกำลังพลที่ปฏิบัติหน้าที่รักษาอธิปไตยที่ชายแดนไทย - กัมพูชา

## พระเกียรติยศ

### พระอิสริยยศ
* 8 มกราคม พ.ศ. 2530 – ราว พ.ศ. 2540 : หม่อมเจ้าบุษย์น้ำเพชร มหิดล
* ราว พ.ศ. 2540 : หม่อมเจ้าจักรกฤษณ์ยาภา มหิดล
* ราว พ.ศ. 2540 – 15 มิถุนายน พ.ศ. 2548 : หม่อมเจ้าสิริวัณวรี มหิดล
* 15 มิถุนายน พ.ศ. 2548 – 5 พฤษภาคม พ.ศ. 2562 : พระเจ้าหลานเธอ พระองค์เจ้าสิริวัณณวรีนารีรัตน์
* 5 พฤษภาคม พ.ศ. 2562 – ปัจจุบัน : สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา

### เครื่องราชอิสริยาภรณ์

 
 

### ต่างประเทศ
*  :
** พ.ศ. 2567 - 80x80px เครื่องอิสริยาภรณ์กิตติคุณแห่งสาธารณรัฐฮังการี ชั้นนายทัพ (ฝ่ายพลเรือน)

### พระยศทางทหาร

* **ร้อยโทหญิง** และทรงได้รับโปรดเกล้าฯ ให้ดำรงตำแหน่งนายทหารพิเศษประจำกองพันทหารม้า ที่ 29 รักษาพระองค์ฯและราชองครักษ์พิเศษ (4 พฤษภาคม พ.ศ. 2555) 
และนายทหารพิเศษประจำกองพันทหารม้าที่ 1 รักษาพระองค์ฯ (4 กรกฎาคม พ.ศ. 2555)
* **ร้อยเอกหญิง** (1 ตุลาคม พ.ศ. 2555)
* **พันตรีหญิง**  (9 พฤศจิกายน พ.ศ. 2555)
* **พันโทหญิง** (2 กุมภาพันธ์ พ.ศ. 2560)
* **พันเอกหญิง** (21 มิถุนายน พ.ศ. 2561) พระอาจารย์หัวหน้าแผนก โรงเรียนทหารม้า ศูนย์การทหารม้า
* **พลตรีหญิง** (10 มีนาคม พ.ศ. 2566) ผู้ชำนาญการกองทัพบก
* **พลโทหญิง** (3 กรกฎาคม พ.ศ. 2567) ผู้ทรงคุณวุฒิพิเศษกองทัพบก
* **พลเอกหญิง** (31 ตุลาคม พ.ศ. 2567) ผู้ทรงคุณวุฒิพิเศษกองทัพบก

* 80px เครื่องหมายความสามารถพิเศษ นักทำลายใต้น้ำจู่โจม (27 พฤษภาคม พ.ศ. 2564) จากกองทัพเรือไทย

## การเฉลิมพระเกียรติ

#### พระราชพิธีฉลองพระชนมายุ 3 รอบ 8 มกราคม 2566
**พระราชพิธีฉลองพระชนมายุ ๓ รอบ ๘ มกราคม ๒๕๖๖** เป็นชื่องานฉลองที่ประกอบด้วยพระราชพิธี รัฐพิธี และราษฎรพิธี เพื่อเฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เนื่องในโอกาสพระราชพิธีฉลองพระชนมายุ 3 รอบ (36 พรรษา) ในวันที่ 8 มกราคม พ.ศ. 2566 โดยเป็นพระราชพิธีฉลองพระชนมายุครบรอบปีนักษัตรครั้งแรกของพระองค์ ร่วมกันจัดขึ้นโดยรัฐบาลของพลเอก ประยุทธ์ จันทร์โอชา และประชาชนชาวไทย

#### พระราชพิธี (วันอาทิตย์ที่ 8 มกราคม พ.ศ. 2566)
เวลา 17.44 น. พระบาทสมเด็จพระวชิรเกล้าเจ้าอยู่หัว, สมเด็จพระนางเจ้าสุทิดา พัชรสุธาพิมลลักษณ พระบรมราชินี และสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เสด็จพระราชดำเนินไปยังพระที่นั่งอมรินทรวินิจฉัย พระบรมมหาราชวัง ทรงจุดธูปเทียนเครื่องนมัสการต่าง ๆ จากนั้นสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงจุดเทียนพระมหามงคล เทียนเท่าพระองค์ และธูปเทียนบูชาพระพุทธรูปเทวรูปเทวดานพเคราะห์ และถวายพัดรองที่ระลึก พระสงฆ์เจริญพระพุทธมนต์ เมื่อถึงบททำน้ำพระพุทธมนต์ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงจุดเทียนที่ฝาพระครอบเฟือง และทรงประเคนพระครอบเฟืองแด่สมเด็จพระราชาคณะ จากนั้นพระธรรมวชิรมุนี ผู้ช่วยเจ้าอาวาสวัดมหาธาตุยุวราชรังสฤษฎิ์ราชวรมหาวิหาร ถวายพระธรรมเทศนา จบแล้ว สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงประเคนจตุปัจจัยไทยธรรมบูชากัณฑ์เทศน์และย่ามที่ระลึกแด่พระสงฆ์ แล้วเข้าเฝ้าฯ รับพระราชทานน้ำพระมหาสังข์ ใบมะตูม ทรงเจิม จากนั้นทรงหลั่งทักษิโณทก พระสงฆ์ถวายอนุโมทนา ถวายอดิเรก ถวายพระพรลา เสร็จแล้ว เสด็จพระราชดำเนินไปทรงกราบที่หน้าเครื่องนมัสการ แล้วเสด็จพระราชดำเนินกลับ

## พระเกียรติคุณ

### รางวัลที่ทรงได้รับการทูลเกล้าฯ ถวาย
 **[[ประเทศไทย|สาธารณรัฐฝรั่งเศส]]**
* **เหรียญสดุดีพระกรณียกิจด้านการสงวนรักษามรดกวัฒนธรรม และการส่งเสริมงานวิจิตรศิลป์**

วันที่ 18 กรกฎาคม 2568 นางโอเดรย์ อาซูเลย์ ผู้อำนวยการใหญ่ยูเนสโก ประกาศเชิดชูพระเกียรติ และถวายเหรียญสดุดีพระกรณียกิจด้านการสงวนรักษามรดกวัฒนธรรม และการส่งเสริมงานวิจิตรศิลป์ รวมทั้ง การขับเคลื่อนวัฒนธรรม ตลอดจน อุตสาหกรรมสร้างสรรค์ในประเทศไทย แด่สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ณ สำนักงานใหญ่องค์การการศึกษา วิทยาศาสตร์ และวัฒนธรรมแห่งสหประชาชาติ ณ กรุงปารีส สาธารณรัฐฝรั่งเศส

**[[องค์การทรัพย์สินทางปัญญาโลก]]**

* **รางวัล "ความเป็นเลิศด้านการสร้างสรรค์ : WIPO Award for Creative Excellence 2025"**

ด้วยองค์การทรัพย์สินทางปัญญาโลก (World Intellectual Property Organization: WIPO) ได้ตระหนักในพระวิริยอุตสาหะและพระปรีชาสามารถอันเป็นที่ประจักษ์ในระดับนานาชาติ ด้านทรัพย์สินทางปัญญา รวมทั้ง การสร้างสรรค์ผลงานลิขสิทธิ์ การออกแบบแฟชั่น และเครื่องหมายการค้าตลอดจน พระกรณียกิจในการส่งเสริมศักยภาพของช่าง ฝีมือในชุมชนท้องถิ่น เพื่ออนุรักษ์สืบสานวัฒนธรรมไทยและเป็นเครื่องมือในการพัฒนาเศรษฐกิจของประเทศ จึงถวายรางวัล "**ความเป็นเลิศด้านการสร้างสรรค์ : WIPO Award for Creative Excellence**" รางวัลที่มีความสำคัญระดับโลก ที่มอบให้แก่บุคคลหรือองค์กรที่มีบทบาทโดดเด่น ที่ได้สร้างสรรค์ผลงานทรัพย์สินทางปัญญาที่มีอิทธิพลในการพัฒนาสังคม เศรษฐกิจ และ วัฒนธรรมอย่างยั่งยืน รวมทั้งเป็นแรงบันดาลใจให้ศิลปิน นักประดิษฐ์ และผู้ประกอบการทั่วโลก

### ปริญญากิตติมศักดิ์

#### ประเทศไทย

## สถานที่อันเนื่องด้วยพระนาม
* สนามกีฬาสิริวัณณวรี อ.ควนขนุน จ.พัทลุง
* อาคารศูนย์กีฬาในร่มสิริวัณณวรีกีฬาเวศน์ มหาวิทยาลัยราชภัฏศรีสะเกษ

### สถาบันการศึกษา
* โรงเรียนมัธยมสิริวัณวรี 1 อุดรธานี
* โรงเรียนมัธยมสิริวัณวรี 2 สงขลา
* โรงเรียนมัธยมสิริวัณวรี 3 ฉะเชิงเทรา

## มูลนิธิ/องค์กรในพระอุปถัมภ์
* มูลนิธิอารยศิลป์ สิริวัณณวรีนารีรัตน์
* โครงการอนุรักษ์แนวปะการังและสิ่งมีชีวิตใต้ทะเลไทย ในพระดำริฯ
* มูลนิธิโครงการอนุรักษ์แนวปะการังและสิ่งมีชีวิตใต้ทะเลไทย ในพระดำริฯ
* โครงการบ้านพักม้าชรา ในพระดำริฯ
* มูลนิธิวงดุริยางค์รอยัลแบงค็อกซิมโฟนีออร์เคสตร้า ในพระอุปถัมภ์ฯ

## รถยนต์ที่นั่ง
สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงมีรถยนต์ที่นั่งดังนี้

# Mercedes-Maybach S560 (X222) (2018 Facelift) เลขทะเบียน ร.ย.ล. 15
# Mercedes-Maybach S580 (Z223) เลขทะเบียน 1ด-2530 กรุงเทพมหานคร

## พงศาวลี



## อ้างอิง

## แหล่งข้อมูลอื่น

หมวดหมู่:ราชสกุลมหิดล
หมวดหมู่:ราชสกุลกิติยากร
หมวดหมู่:เจ้าฟ้าหญิง
หมวดหมู่:พระองค์เจ้าตั้ง
หมวดหมู่:หม่อมเจ้าหญิง
หมวดหมู่:รัชกาลที่ 10
หมวดหมู่:พระราชธิดาในพระมหากษัตริย์ไทย
หมวดหมู่:บุคคลจากโรงเรียนจิตรลดา
หมวดหมู่:นิสิตเก่าคณะศิลปกรรมศาสตร์ จุฬาลงกรณ์มหาวิทยาลัย
หมวดหมู่:ผู้ได้รับเหรียญรัตนาภรณ์ ว.ป.ร.1 (ร.10)
หมวดหมู่:นักแบดมินตันหญิงชาวไทย
หมวดหมู่:นักกีฬาขี่ม้าหญิงชาวไทย
หมวดหมู่:นักกีฬาไทยที่ได้เหรียญทองซีเกมส์
หมวดหมู่:นักกีฬาไทยที่ได้เหรียญเงินซีเกมส์
หมวดหมู่:นักกีฬาชาวไทย
หมวดหมู่:นักออกแบบเสื้อผ้าชาวไทย
หมวดหมู่:พุทธศาสนิกชนชาวไทย
หมวดหมู่:สกุลโกมารกุล ณ นคร
หมวดหมู่:นายพลชาวไทย